ORDE do 25 de abril de 2007 pola que se convocan bolsas de formación de tecnólogos e persoal de apoio á investigación agraria en unidades da Dirección Xeral  de Investigación, Tecnoloxía e Formación Agroforestal, desta consellería.
CONSELLERÍA DO MEDIO RURAL — III. OUTRAS DISPOSICIÓNS — 09/05/2007

O Regulamento (CE) nº 1081/2006, do Parlamento Europeo e do Consello, do 5 de xullo de 2006 relativo ao Fondo Social Europeo (FSE) recolle no seu artigo 3.2º que o citado fondo apoiará accións dirixidas, no marco do obxectivo de converxencia, a ampliar e mellorar o investimento en capital humano. En particular, priorízanse as actuacións de desenvolvemento do potencial humano no ámbito da investigación e a innovación, a través da formación dos investigadores e do persoal de apoio. Por outra banda, no Regulamento (CE) nº 1828/2006 da Comisión, do 8 de decembro de 2006, fíxanse normas de desenvolvemento para o Regulamento (CE) nº 1083/2006, do Consello, polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión.
O Decreto 562/2005, do 1 de decembro, polo que se establece a estrutura orgánica da Consellería do Medio Rural e do Fondo Galego de Garantía Agraria atribúelle a aquela competencias en materia de investigación e formación agroforestal e agroalimentaria. Concordando coa normativa anterior e coa finalidade de que os titulados universitarios en especialidades agrarias ou afíns e os titulados en formación profesional complementen os coñecementos teóricos adquiridos nos seus estudos cunha formación práctica en materia de investigación agraria que lles permita afrontar con maiores garantías o seu futuro profesional, a Consellería do Medio Rural, no uso das súas competencias, convoca, en réxime de concorrencia competitiva, bolsas de prácticas de iniciación á investigación, cofinanciadas polo Fondo Social Europeo no 80%.
En consecuencia e de acordo co disposto no artigo 30.I.1 e 3 do Estatuto de autonomía de Galicia e en uso das facultades que me confire a Lei 1/1983, do 23 de febreiro, reguladora da Xunta e do seu presidente.
DISPOÑO:
Artigo 1º.-Obxecto.
O obxecto desta orde é a convocatoria de 48 bolsas de iniciación á investigación en unidades da Dirección Xeral de Investigación, Tecnoloxía e Formación Agroforestal, en réxime de concorrencia competitiva, das que 16 son para titulados universitarios (3 para veterinario ou licenciado en ciencia e tecnoloxía dos alimentos, 2 para enxeñeiros agrónomos ou enxeñeiros técnicos agrícolas da especialidade de horticultura e xardinaría, 2 para enxeñeiro agrónomo ou licenciado en bioloxía ou químicas, 3 para licenciado en enoloxía, bioloxía, químicas ou ciencia e tecnoloxía dos alimentos ou enxeñeiro agrónomo, 1 para licenciado en enoloxía, bioloxía, químicas ou ciencia e tecnoloxía dos alimentos ou enxeñeiro agrónomo ou enxeñeiro técnico agrícola das especialidades de horticultura e xardinaría ou industrias agrarias e alimentarias, 3 para enxeñeiro agrónomo, 1 para enxeñeiro agrónomo ou licenciado en bioloxía ou químicas e 1 para licenciado en químicas) e 32 para titulados en formación
profesional (2 para a rama de administración, 24 para a rama química, 2 para a rama agraria e 4 para a rama agraria da especialidade de viticultura e enotecnia). A distribución destas prazas entre as unidades onde os bolseiros realizarán as prácticas e as súas características relaciónase no anexo I desta orde. As prazas convocadas poderán ser transferidas entre diferentes unidades en caso de necesidade xustificada.
Artigo 2º.-Finalidade.
Realización de traballos prácticos supervisados nas instalacións dos centros de investigación e experimentación agroforestal e no servizo de publicacións, estudos e transferencia tecnolóxica ofertados, para ampliar os seus coñecementos e mellorar o seu adestramento en materias propias dos seus estudos e relacionadas coa investigación agraria aplicada.
Artigo 3º.-Carácter das bolsas.
As bolsas as que se refire esta disposición desenvolveranse dentro dun programa de traballo titorizado. Dado o seu carácter formativo, a concesión e o desfrute das bolsas compromete ao cumprimento das condicións de réxime interno, horario, presenza física e cumprimento das instrucións dos titores designados pola unidade administrativa onde se realicen as prácticas.
As bolsas tampouco darán lugar á súa inclusión na Seguridade Social. No entanto, subscribiráselles a todos os bolseiros unha póliza colectiva de seguro de accidentes e responsabilidade civil así como de asistencia sanitaria durante o tempo de duración das prácticas.
Artigo 4º.-Beneficiarios.
As bolsas reguladas por esta orde poderán ser solicitadas por alumnos que rematasen os seus estudos nos cursos académicos 2004-2005 ou 2005-2006.
Artigo 5º.-Duración e contía económica.
1. Todas as bolsas terán unha duración mínima de tres meses e durarán como máximo até o 31 de decembro de 2007, salvo renuncia ou incumprimento dos beneficiarios.
2. O seu importe económico será de 1.000 euros mensuais para os titulados universitarios e de 800 euros para os de formación profesional.
3. No caso de que o número de solicitudes fose inferior ao de bolsas convocadas para algunhas titulacións, poderase ampliar a oferta das outras sempre que non se modifique o montante global orzado.
Artigo 6º.-Requisitos.
1. Poderán solicitar estas bolsas aquelas persoas tituladas que:
-Teñan a condición de galegos, ou que polo menos residan actualmente en Galicia.
-Obtivesen o seu título con posterioridade ao 30 de setembro de 2004.
2. Estas bolsas son incompatibles con calquera outra e co traballo remunerado de carácter fixo ou temporal durante o seu período de duración.
Artigo 7º.-Documentación.
As solicitudes presentaranse segundo o modelo do anexo II, debidamente cuberto e asinado polo interesado, acompañadas da seguinte documentación:
-Fotocopia do DNI, coa data de nacemento ben lexible.
-Declaración xurada do interesado, en que faga constar que cumpre os requisitos sinalados no artigo 6º desta convocatoria e que non realiza ningún traballo remunerado nin se beneficia doutro tipo de bolsa ou axuda para o mesmo fin.
-Copia compulsada do título ou xustificante de similar valía, expedido polo centro onde cursou os seus estudos.
-Copia compulsada da certificación en que se especifique a nota media simple que obtivo na súa carreira, calculada de acordo co establecido na Resolución do 15 de marzo de 2005, da Secretaría Xeral de Ordenación Universitaria.
-Acreditación, en orixinal ou copia compulsada, do coñecemento da lingua galega.
-Xustificación bancaria do número de conta.
Artigo 8º.-Presentación de solicitudes e prazo.
As solicitudes irán dirixidas ao conselleiro do Medio Rural. Presentaranse preferentemente no rexistro xeral desta consellería, nos rexistros centrais de San Caetano, no rexistro da rúa Fontiñas, 31, 15703 Santiago de Compostela, ou do xeito previsto no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
As solicitudes deberán presentarse nun prazo dun mes, contado a partir do día seguinte ao da publicación desta orde no Diario Oficial de Galicia.
Artigo 9º.-Tramitación.
Unha vez rematado o prazo de presentación de solicitudes, seranlle remitidas á Dirección Xeral de Investigación, Tecnoloxía e Formación Agroforestal, que procederá á súa revisión e valoración. Se as solicitudes non estivesen debidamente cubertas ou non se xuntase a documentación exixida, requiriranse os interesados para que nun prazo máximo de dez días, emenden os erros ou acheguen os documentos preceptivos, coa advertencia de que, de non o faceren, se considerará que desistiron da súa petición e arquivarase a solicitude, logo de resolución ditada nos termos previstos no artigo 42, de conformidade co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Artigo 10º.- Selección dos bolseiros.
1. A selección dos bolseiros faraa unha comisión de avaliación presidida polo subdirector xeral de Investigación Agraria e Forestal e da cal tamén forman parte: como secretario, un funcionario do Servizo de Formación Agroforestal, e, como vogais, os directores do Centro de Investigacións Agrarias de Mabegondo e da Estación de Viticultura e Enoloxía de Leiro e o xefe do Servizo de e Transferencia Tecnolóxica, Estudos e Publicacións.
Se, por calquera causa, no momento en que a Comisión de Valoración teña que examinar as solicitudes, algún dos seus integrantes non puidese asistir, será substituído polo funcionario que para o efecto designe o director xeral de Investigación, Tecnoloxía e Formación Agroforestal.
A comisión elaborará un informe que lle elevará ao director xeral de Investigación, Tecnoloxía e Formación Agroforestal da Consellería do Medio Rural, quen redactará a oportuna proposta de resolución, na que figurará un beneficiario por cada bolsa, así como unha relación de suplentes con todos os solicitantes admitidos de maior a menor puntuación, para cubrir as vacantes que se poidan producir.
2. A selección realizarase tendo en conta:
-A nota media simple da carreira, expresada numericamente, segundo a certificación expedida pola universidade ou centro onde cursaron os estudos. Se a nota da carreira non se detallase en número, para os efectos de efectuar a selección dos bolseiros tomaranse como referencia os seguintes valores equivalentes: suspenso= 0, aprobado= 1, notable= 2, sobresaliente= 4, e matrícula de honra= 5.
-Os coñecementos de galego valoraranse a razón de 0,2 puntos polo nivel de iniciación e de 0,4 puntos polo nivel de perfeccionamento, sen que sexan acumulables ambas as dúas puntuacións.
-Para as bolsas de titulados universitarios valoraranse os coñecementos de inglés, a razón de 0,5 puntos por ciclo elemental e de 1 punto por ciclo superior da Escola Oficial de Idiomas. Ambas puntuacións non serán acumulables entre si.
-No caso de que varios solicitantes teñan a mesma puntuación, usaranse como criterios de desempate: en primeiro lugar, a maior antigüidade na data de obtención do título; e en segundo lugar, a maior idade dos solicitantes.
3. A consellería reservará un 5% das bolsas de prácticas convocadas para adxudicalas a titulados con minusvalidez con grao de discapacidade igual ou superior ao 33%. Os interesados deberán presentar as correspondentes xustificacións, que deberán ter o informe favorable da comisión de valoración. No caso de non seren cubertas, adxudicaranse xunto coas demais bolsas.
4. Unha vez rematado o proceso de selección, a comisión de avaliación confeccionará a lista provisional de posibles bolseiros, ordenada de maior a menor, segundo a súa puntuación. Esta lista provisional exporase no taboleiro de anuncios da Consellería do Medio Rural, nos servizos centrais, en San Caetano, Santiago de Compostela. Tamén estará á disposición dos interesados na páxina web desta consellería, así como na Dirección Xeral de Investigación, Tecnoloxía e Formación Agroforestal para calquera consulta, tanto persoal como telefonicamente, con enderezo na rúa Fontiñas, 31, 15703 Santiago de Compostela, teléfono: 981 54 66 50.
5. Abrirase un prazo de 10 días, contados a partir da data de publicación da lista provisional, co fin de realizar consultas e reclamacións sobre esta. Seguidamente, a comisión de valoración resolverá as reclamacións, expoñéndose de seguir a lista definitiva de posibles bolseiros, nos mesmos lugares e forma citados anteriormente.
6. Con todos aqueles candidatos que non obtiveron bolsa de prácticas, sempre que cumpran os requisitos exixidos nesta orde, conformarase unha lista de suplentes, ordenada de maior a menor segundo a súa puntuación, para cubrir posibles renuncias ou baixas que se produzan durante o período de duración das bolsas concedidas.
Artigo 11º.-Adxudicación.
A comisión de valoración, vistas as solicitudes presentadas e o crédito dispoñible, fará chegar a correspondente proposta de adxudicación e listaxe de suplentes ao director xeral de Investigación, Tecnoloxía e Formación Agroforestal.
1. Realizada esta proposta, o conselleiro do Medio Rural resolverá a concesión destas bolsas.
2. O prazo total para resolver será de cinco meses, contados desde a data de publicación desta orde no Diario Oficial de Galicia. As solicitudes poderanse entender desestimadas cando transcorra o devandito prazo sen que recaese resolución expresa.
3. O subdirector xeral de Investigación Agraria e Forestal comunicaralles aos solicitantes a concesión ou denegación das axudas e aos seleccionados a dirección dos centros e unidades onde se realizarán as prácticas e a data de incorporación.
4. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, se é o caso.
Artigo 12º.-Modificación, seguimento e control.
1. O seguimento e control das bolsas de prácticas será efectuado pola Dirección Xeral de Investigación, Tecnoloxía e Formación Agroforestal da Consellería do Medio Rural.
2. Toda alteración das condicións que se tiveron en conta para a concesión das bolsas poderá dar lugar á modificación da resolución de concesión.
3. O beneficiario da axuda estará obrigado a facilitar a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
4. De producirse calquera incidencia no desenvolvemento dalgunha das bolsas de prácticas que poida afectar o pagamento desta, a dirección do centro ou unidade desta consellería ten a obriga de comunicala inmediatamente ao subdirector xeral de Investigación Agraria e Forestal e ao remate de cada mes certificará o cumprimento correcto polo bolseiro do labor encomendado.
5. As posibles baixas ou renuncias ofertaránselles, por estrita orde segundo se produzan, aos candidatos que conforman as listas de suplentes, de acordo coa súa puntuación. Só se ofertarán aquelas bolsas de prácticas cando a baixa ou renuncia dos bolseiros se produza dentro do primeiro mes de prácticas.
6. O pagamento irase facendo mes a mes, a excepción do establecido no punto 4 deste artigo. No caso do último mes, o pagamento quedará condicionado a que previamente se reciban os informes citados no punto 8.
7. Se durante o período de prácticas o bolseiro causa baixa ou perde a condición como tal, pagaráselle o importe correspondente ao tempo transcorrido ata a data de baixa ou de perda da condición de bolseiro.
8. Nos 15 días seguintes á finalización do período de prácticas, os bolseiros remitirán ao antedito servizo un informe final, onde resuman de forma detallada a totalidade do traballo e actividades realizadas. Ao finalizar a bolsa de prácticas, a dirección do centro ou unidade desta consellería, tamén deberá remitir un breve informe do titor designado sobre o labor desempeñado polo bolseiro.
Artigo 13º.-Perda da condición de bolseiro.
1. O bolseiro perderá a condición como tal no momento en que incumpra calquera dos requisitos que se establecen nesta orde; se non se presenta ou deixa de asistir ao destino onde realiza as prácticas e, en calquera caso, cando a dirección do centro ou unidade onde se realizan as prácticas emita informe negativo sobre a actitude do bolseiro no desempeño do labor encomendado.
2. Garantirase en todo caso a audiencia do bolseiro afectado.
Artigo 14º.-Aplicación orzamentaria.
O importe destas bolsas sufragarase con cargo á aplicación orzamentaria 11.05.561A.480.0 dos orzamentos xerais da Comunidade Autónoma de Galicia para o ano 2007 cunha dotación inicial de trescentos mil euros (300.000 ), en que se inclúe crédito suficiente para a cobertura dunha póliza colectiva de seguro de accidentes e responsabilidade civil así como de asistencia sanitaria para os beneficiarios das bolsas.
Artigo 15º.-Réxime de recursos.
1. A convocatoria desta axuda, as súas bases e todos cantos actos administrativos deriven dela poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. As resolucións expresas ou presuntas ditadas en aplicación desta orde esgotan a vía administrativa e contra elas poderase interpor potestativamente recurso de reposición ante o conselleiro do Medio Rural, no prazo dun mes contado a partir do día seguinte ao da súa notificación se é expresa, ou de tres meses contados a partir do día seguinte a aquel en que se produza o acto presunto, segundo os casos; ou ben poderá ser impugnada directamente ante o órgano xurisdicional contencioso-administrativo no prazo de dous meses.
3. Igualmente, os beneficiarios desta orde de axudas quedan suxeitos ao réxime de infraccións e sancións previsto na Lei de réxime financeiro e orzamentario de Galicia, (Decreto lexislativo 1/1999).
4. En todo o non previsto nesta orde estarase ao sinalado nos artigos 78 e 79 do texto refundido da Lei de réxime financeiro e orzamentario de Galicia (Decreto lexislativo 1/1999) e no Decreto 287/2000, polo que se desenvolve o réxime de axudas e subvencións públicas na Comunidade Autónoma de Galiza.
Disposición derradeira
Facúltase o director xeral de Investigación, Tecnoloxía e Formación Agroforestal para ditar as resolucións necesarias para o mellor cumprimento desta orde, que entrará en vigor o mesmo día da súa publicación no Diario Oficial de Galicia.
Santiago de Compostela, 25 de abril de 2007.
Alfredo Suárez Canal
Conselleiro do Medio Rural